PAGE  
NYILVÁNOS


	Sülysáp Város Önkormányzata 

	POLGÁRMESTERÉTŐL 

	

	

	

	E L Ő T E R J E S Z T É S

	Sülysáp Város Önkormányzata Képviselő-testületének

	2025. január 30-án tartandó munkaterv szerinti ülésére

	1. napirendi ponthoz

	

	

	Tárgy:
	Tájékoztató a lejárt határidejű határozatokról és az előző ülés óta történt fontosabb eseményekről, intézkedésekről

	Készítette:
	Lukácsné Kis Anett testületi ügyintéző s.k.

	Jóváhagyta:
	dr. Tóth Krisztina jegyző s.k.

	Véleményezi:
	-

	Döntés módja:
	nyílt szavazás, egyszerű szótöbbség

	Mellékletek:
	Tájékoztató (előterjesztéshez csatolva)


Tisztelt Képviselő-testület!

Az Önkormányzat Szervezeti és Működési Szabályzatáról szóló 16/2019. (XII. 13.) rendelet 21. § (5) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.

…/2025. (I. 30.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 21. § (5) bekezdése szerint előterjesztett polgármesteri tájékoztatót elfogadja.

Határidő: azonnal

Felelős: polgármester

Sülysáp, 2025. január 24.

Horinka László s.k.

polgármester

TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület előző munkaterv szerinti ülése óta az alábbi döntések végrehajtási határideje járt le:

	Határozat száma
	Határozat kelte
	Határozat tárgya
	Határidő
	Állapot

	131/2024
	2024.11.27.
	Év végi jutalmazás az önkormányzati intézményeknél
	2024. december 20.
	végrehajtva

	132/2024
	2024.11.27.
	Támogatási igény benyújtása a 2025. évi járási startmunka közfoglalkoztatási programra
	2025. január 10.
	végrehajtva

	133/2024
	2024.11.27.
	Egyes helyi közutak forgalmi rendjének felülvizsgálata, módosítása
	2024. december 31.
	folyamatban


II. Tájékoztató az előző ülés óta történt fontosabb eseményekről
A legutóbbi testületi ülésünk óta viszonylag hosszabb idő telt el az igazgatási szünet és az ünnepek miatt, így az alábbi eseményekről tudok beszámolni:

A Karácsony előtti időszak az évzárásról, a közös ünneplésről szólt az intézményeinkben. Idén is igyekeztem eljutni minden intézményünk karácsonyi összejövetelére. Az évzáró ünnepségek alkalmával adtam át a „Millió lépés az iskoládért” programban elért eredmények elismeréséül 300-300 ezer forintos sportszerutalványt, amellyel Sülysáp Város Önkormányzata járul hozzá az iskolák eszközbeszerzéséhez.

December 23-án az önkormányzat által biztosított pénzügyi keret felhasználásával tartós élelmiszert, gyümölcsöt és édességet is tartalmazó csomagot juttatunk el 120 sülysápi rászoruló családnak, személyesen a családsegítő szolgálat munkatársaival és az önkormányzati képviselőkkel.
Január 15-én az albertirsai KDNP szervezet által szervezett rendezvényen Dr. Navracsics Tibor közigazgatási és területfejlesztési miniszterrel és Pogácsás Tibor országgyűlési képviselővel egyeztettünk a „Versenyképes járások” program céljáról, a területi egyenlőtlenségek csökkentéséről, hiszen ez Sülysáp számára is új helyzetet teremt 2025-től, ugyanis a települések iparűzési adó többletéből keletkező források felhasználásával pályázhatnak majd a települések a járás egészét felemelő fejlesztésekre. 

2025. január 16-án megkezdődött a városháza épületének bővítése. Az átépítéssel kap helyet az épületben a Dr. Gáspár István Humánszolgáltató Központ több szolgáltatása. A tervezést az L-Tervez Kft. végezte. A beruházás megvalósításához TOP+ forrásból 400 millió Ft vissza nem térítendő támogatást nyert el önkormányzatunk, a kivitelezést a közbeszerzés eredményeképpen a tápiószecsői PMG Kft. fogja végezni nettó 278 millió forintért. Az átépítés előreláthatólag 10 hónapot vesz igénybe. 
A Sülysápi Polgármesteri Hivatal ebben az időszakban az alábbi két helyszínen biztosít: a központi ügyfélszolgálat a Losonczi utca 1. szám alatti volt háziorvosi rendelőben működik, a hivatal egy része pedig a Szecsői útra, a Jász-Plasztik Kft. telephelyére költözött. Az átköltözés bő egy hét alatt zökkenőmentesen megtörtént, amiért mind a hivatal, mind pedig a TÁVÜSZ Kft. dolgozóit köszönet illeti.

Az esküvők visszaköltözésig a pünkösdi imaházban kerülhetnek megtartásra, amiért ezúton is köszönetemet fejezem ki a helyi pünkösdi közösségnek és Cartoletti Norbert lelkész úrnak.

A városunkban gyepmesteri feladatokat ellátó HD-Herczig Kft. január 23-án tájékoztatta önkormányzatunkat, hogy a továbbiakban nem tudja ellátni a feladatot. Pályázati felhívás közzétételével haladéktalanul megkezdtük új szolgáltató keresését.
Sülysáp, 2025. január 24.

Horinka László s.k.

polgármester

